Svenskeren Erik Hamrén, der førte AaB til det danske fodboldmesterskab i sidste sæson, blev mandag aften hædret med titlen Årets Træner ved TV2s store fodbold-award-show. Det skete i konkurrence med Lars Olesen, OB, Kent Nielsen, Horsens og Ove Christensen, Vejle. Erik Hamrén er nu træner i den norske storklub Rosenborg. I sin takketale efter prisoverrækkelsen sagde Erik Hamrén, at hvis man vil nå det største i fodbold, så må andre lide afsavn - og derfor rettede han en speciel tak til sin familie, som betaler en stor pris. Der var også tak til AaBs spillere og ledere - og specielt til sportsdirektør Lynge Jacobsen og assistenttræner Allan Kuhn. Ved samme TV2-show blev Marianne Gajhede Knudsen fra Fortuna Hjørring kåret til årets bedste kvindelige fodboldspiller.
AaBs svenske mestertræner hædret ved TV2s store show.